**Obraćanje predsjednice Skupštine GG dr Jelene Borovinić Bojović**

**novinarima na radnom doručku povodom godišnjice**

**konstituisanja aktuelnog saziva Gradskog parlamenta**

Podgorica, 12. april 2024.

Dobro jutro svima i dobro došli!

Drago mi je što ste se odazvali pozivu da povodom navršene prve godine mandata aktuelnog saziva Skupštine Glavnog grada Podgorice porazgovaramo o svemu što je obilježilo naš rad u prethodnom periodu, kao i o planovima čija nam relizacija predstoji.

Gradski parlament, kao predstavnički dom građana i građanki Podgorice u prethodnih godinu dana, možda po prvi put, uspostavljen je kao institucija koja živi intenzivnim i punim demokratskim životom, kao dom u kojem se najbolje može opipati puls glavnog grada. Demokratija nipošto ne znači jednoglasje ili opštu saglasnost, već, naprotiv, ona podrazumijeva borbu različitih mišljenja, pa i povremena jasna neslaganja koja se prevazilaze kroz debate i nekada teške razgovore, dovodeći na kraju do novih savezništava i boljeg kvaliteta rada, baš onako kako što se to događa i u našem Parlamentu.

Skupština Glavnog grada je pokretačka snaga Podgorice jer se nijedna odluka, inicijativa ni aktivnost ne može sprovesti bez Parlamenta, budući da sve mora proći skupštinsku proceduru. Upravo kroz aktivnost odborinka i odbornica svih profilacija imamo vlast građana i građanki.

Tokom 11 plenarnih zasijedanja, nakon održanih nekoliko desetina sjednica radnih tijela i iscrpnih rasprava, nekada manje, a nekada više žustrih – odbornici i odbornice Skupštine Glavnog grada su donijeli ukupno oko tri stotine opštih i pojedinačnih akata. Iza ovih matematičkih izraza stoje brojne promjene, novine i kvaliteti koji se možda ne mogu matematički izraziti, ali su veoma vidljivi i prepoznatljivi svim građanima i građankama Podgorice. A upravo su oni, dakle građani i građanke Podgorice, kako to često ponavljam – centar našeg djelovanja.

Vjerujem da je jedna od važnih karakteristika našeg rada u prethodnih godinu dana – transparentnost. O tome svjedoči i ovaj naš susret. Vi znate da na mejl adrese vaših redakcija redovno, gotovo svakodnevno, stižu saopštenja o našim aktivnostima. Skupština Glavnog grada prisutna je na svim relevantnim društvenimm mrežama, a imamo i moderan sajt preko kojeg građani mogu komunicirati sa lokalnim službenicima u realnom vremenu. Još važnije od prisustva u virtuelnom svijetu jeste svakodnevna komunikacija licem u lice sa građanima i građankama. Ta komunikacija je veoma sadržajna i što je najvažnije – učinkovita, budući da dolazimo do konkretnih rješenja za konkretne probleme koji se predočavaju.

Ključna riječ ili pojam koji se vezuje za sve parlamente svijeta jeste dijalog. I to ne samo dijalog između predstavnika građana, već je, kako ja to vidim, dužnost parlamenta da pokreće dijalog unutar samog društva. Tom aspektu parlamentarnog djelovanja dala sam veliki značaj, a to namjeravam da činim i ubuduće. U organizaciji Skupštine Glavnog grada, u saradnji sa Zajednicom opština, gdje sam takođe predsjednica Skupštine počeli smo sa organizacijom niza okruglih stolova, a prva dva su bila posvećena ulozi lokalnih samouprava u evropskim integracijama i međuopštinskoj i međunarodnoj saradnji. Na ovaj način smo željeli da sa lokalnog nivoa damo doprinos ostvarenju najvažnijeg spoljnopolitičkog cilja naše države – učlanjenja u Evropsku uniju.

Panel diskusije o važnim društvenim temama organizujemo i uz saradnji sa brojnim partnerima iz NVO sektora. Do sada smo obrađivali problem vršnjačkog nasilja i bavili se pitanjem prevencije nasilja nad ženama. Vjerujem da ste zapazili da sam vrlo posvećeno afirmisala pitanje ženskih prava kroz različite modalitete. Kao važno bih izdvojila da je Gradski parlament po prvi put dobio Ženski klub, koji čine sve odbornice u Skupštini.

Posebnu pažnju posvetili smo pitanjima socijalne politike. Odbornici vlasti i opozicije su jednoglasno podržali moje predloge da Glavni grad dodijeli prostor za funkcionisanje Udruženja mladih sa hendikepom i Dnevnog centra za osobe sa demencijom i očekujem da im ti prostori uskoro budu predati na upotrebu. Na poslednoj sjednici donijeli smo i važnu odluku u cilju početka realizacije projekta „gradski stan” kako bi se obezbijedili stanovi po povoljnim cijenama za više kategorija stanovništva. Pored toga, Skupština je s obzirom na svoje mogućnosti organizovala ili učestvovala i u više donatorskih akcija. Vodili smo računa i o našim najstarijim sugrađanima - inicirali smo izgradnju senior parka, organizovali prijem za najstarije kolege iz gradske administracije i započeli razgovore sa udruženjima penzionera kako bi definisali najbolje načine da im pružimo podršku.

Kada je riječ o budućnosti našeg društva, našim mladim generacijama, trudili smo se da doprinesemo poboljšanju uslova u kojima se oni školuju neophodnim intervencijama na školskim objektima, a isto tako kroz brojne susrete promovisali smo uspješne sportiste i mlade talente u drugim oblastima. Kada govorimo o sportu, važno je podsjetiti da je Skupština prošlog mjeseca donijela i odluku koja je označila početak rada na realizaciji projekta izgradnje multifunkcionalne sportske dvorane. Istom odlukom, ne smijemo zaboraviti, stvoreni su uslovi za početak rada na izgradnji prvoj sajmišta u Podgorici. Dodatno, radimo i na adaptaciji dijela kompleksa Streljačkog centra ispod Ljubovića kako bi i tu naši sportisti dobili prostor za treninge i takmičenja.

Vjerujem da ste primijetili da Podgorica ima intenzivniji i raznolikiji kulturni život. Lično sam imala zadovoljstvo da govorim na otvaranju brojnih posjećenih kulturnih manifestacija, a nadam se da ćemo ove jeseni dobiti jednu novu - festival pozorišne režije koji će nositi ime našeg Podgoričanina, čuvenog reditelja Jagoša Markovića. Isto tako, očekujem da će se uskoro realizovati i moja inicijativa da dobijemo spomenik još jednog rođenog Podgoričanina, sjajnog pisca i intelektualca Borislava Pekića. Višečlani tim Glavnog grada intenzivno radi na pripremi adaptacije objekta u neposrednoj blizini Kuslevove kuće, u kojem će Podgoričani i Podgoričanke dobiti još jedan kvalitetan prostor za održavanje kulturnih događaja.

Kao jednu od najvažnijih incijativa koje su potekle iz Skupštine Glavnog grada, izdvojila bih onu koja se odnosi na izradu novog Zakona o Glavnom gradu koji će na bolji i moderniji način definisati status Podgorice kao adminstrativnog, privrednog, socijalnog i kulturnog centra države.

Proteklu godinu obilježila je i živa međunarodnu aktivnost. Kao predsjednica Skupštine imam redovnu komunikaciju sa velikim brojem ambasadora i drugih diplomata. Do sada sam imala četiri posjete gradovima van Crne Gore - Beogradu, Istanbulu, Sarajevu i Skoplju - od kojih je svaka poslužila kao odlična osnova za dalji razvoj i produbljivanje međusobne saradnje.

Kako bih zaokružila ovaj pregled našeg rada u protekloj godini, vratiću se pitanju važnosti društvenog dijaloga. U tom kontekstu istakla bih da sam posebno ponosna na doprinos koji smo kroz nekoliko zajedničkih projekata dali intenziviranju međuvjerskog dijaloga u Podgorici. Razgovor i građenje mostova između različitih činilaca uvijek je bilo moto moga djelovanja, pa će i u narednom periodu biti u centru mog interesovanja i aktivnosti, u cilju napretka i razvoja našeg grada. Ovaj cilj ne može da ostvari nijedan pojedinac samostalno, pa čak ni bilo koja politička partija pojedinačno. Za njegovo ostvarenje moramo da radimo udruženo, svi zajedno. Upravo želeći da uključimo sve resurse koji mogu doprinijeti napretku društva krenuli smo i u realizaciju projekta Centra za razvoj Podgorice koji će biti svojevrsni inkubator naprednih ideja. Danas kada imam priliku da razgovaram sa vama, predstavnicima sedme sile, istakla bih i to koliko je zapravo vaš rad važan za naše razvojne ciljeve. Vjerujem da vaše sugestije, predlozi, kao i kritike mogu da budu dragocjena pomoć, imajući u vidu da ste po prirodi posla kojim se bavite izuzetno dobro informisani o svim činjenicama društvene zbilje i da možda zato jasnije nego neke druge profesije percipirate potrebe građana i građanki. Zato će mi biti zadovoljstvo da čujem danas ne samo vaša pitanja, nego upravo i neke predloge i sugestije, ako ih imate u pogledu rada Skupštine Glavnog grada. Hvala vam i izvolite.